RO Jurnalul Oficial al Uniunii Europene C 151/6

Comunicare din partea Autorității AELS de Supraveghere publicată în temeiul articolului 27 alineatul (4) din capitolul II al Protocolului 4 la Acordul privind Autoritatea de Supraveghere și Curtea de Justiție

(Cazul nr. 76958 – Color Line/Municipalitatea Sandefjord)

Angajamentele propuse de Color Line

(2016/C 151/06)

1. Introducere

În conformitate cu articolul 9 din capitolul II al Protocolului 4 la Acordul privind Autoritatea de Supraveghere și Curtea de Justiție (SCA), Autoritatea AELS de Supraveghere poate decide, în cazurile pentru care intenționează să adopte o decizie care impune încetarea încălcării, iar întreprinderile în cauză propun angajamente pentru a răspunde preocupărilor exprimate de Autoritate în evaluarea sa preliminară, ca respectivele angajamente să devină obligatorii pentru întreprinderi. O astfel de decizie, care poate fi adoptată pentru o perioadă determinată, conchide că nu se mai justifică o acțiune a Autorității în acest sens. În conformitate cu articolul 27 alineatul (4) din capitolul II al Protocolului 4 la SCA, Autoritatea publică un rezumat al cazului și conținutul principal al angajamentelor. Părțile interesate își pot prezenta observațiile în termenul stabilit de Autoritate.

2. Rezumatul cazului

La 5 martie 2015, Autoritatea a inițiat procedura oficială împotriva Color Line AS, Color Transport AS și Color Group AS (denumite în continuare „Color Line”) privind posibile încălcări ale articolelor 53 și/sau 54 din Acordul privind Spațiul Economic European prin inițierea și/sau menținerea cu municipalitatea din Sandefjord a unor acorduri portuare în temeiul cărora programul de navigare al Color Line primea acces exclusiv pe termen lung și/sau protecție, în dezavantajul potențial al concurenței, în ceea ce privește furnizarea de servicii de transport de pasageri pe distanță scurtă, cu vânzări de produse fără taxe, între Norvegia și Suedia.

La 24 august 2015, Color Line, Fjord Line AS („Fjord Line”) (1) și municipalitatea din Sandefjord au încheiat un acord de soluționare (denumit în continuare „Acordul”) în temeiul secțiunii 19 din Legea norvegiană privind litigiile. Acordul a pus capăt procedurii civile inițiate de Fjord Line împotriva Color Line și a municipalității din Sandefjord, care, printre altele, era pendinte în fața instanței districtuale din Sandefjord, Norvegia. Acordul stabilește drepturile și obligațiile care le revin părților Fjord Line, Color Line și municipalității din Sandefjord, în special în ceea ce privește orarul de navigare din porturile Sandefjord (Norvegia) și Strömstad (Suedia), precum și accesul la anumite infrastructuri din porturile Sandefjord și Strömstad.

O copie a Acordului a fost transmisă Autorității la data de 24 august 2015. Ulterior, Autoritatea a formulat anumite rezerve în privința Acordului, cu referire la drepturile acordate companiei Color Line și municipalității din Sandefjord. Pentru a răspunde acestor rezerve, la 7 septembrie 2015, Color Line a încheiat un acord cu municipalitatea din Sandefjord prin care se revizuiau anumite obligații și drepturi legate de atribuirea orarului de navigare din portul Sandefjord.

În urma discuțiilor cu Color Line și cu municipalitatea din Sandefjord referitoare la angajamente, la 7 octombrie 2015, Autoritatea a adoptat evaluări preliminare în sensul articolului 9 alineatul (1) din capitolul II al Protocolului 4 la SCA, adresate Color Line și, respectiv, municipalității din Sandefjord.

În evaluarea sa preliminară privind compania Color Line, Autoritatea a apreciat că Color Line s-a angajat în următoarele practici comerciale care ar putea încălca articolele 53 și 54 din Acordul privind SEE:

Acordurile portuare (anterioare acordurilor de soluționare din 24 august și 7 septembrie 2015) dintre Color Line și municipalitatea din Sandefjord au împiedicat intrarea viabilă a concurenților companiei Color Line pe ruta de transport cu feribotul Sandefjord-Strömstad. Prin acordul pe termen lung al municipalității din Sandefjord cu Color Line și după o perioadă excesiv de lungă de acces exclusiv pentru Color Line, în comparație cu investițiile realizate, Color Line a continuat să își rezerve, pentru o perioadă foarte lungă de timp, cel mai atractiv orar de navigare, precum și o mare parte din capacitatea portului Sandefjord.

Astfel, prin încheierea acordurilor portuare pe termen lung cu municipalitatea Sandefjord, precum și prin susținerea drepturilor de care se presupune că ar beneficia compania Color Line în temeiul acordurilor portuare, Color Line a împiedicat intrarea și extinderea pe piața relevantă a serviciilor de transport cu feribotul pe distanță scurtă pentru pasageri, cu vânzări de produse fără taxe pe ruta Sandefjord-Strömstad.

3. Conținutul principal al angajamentelor propuse

Color Line nu este de acord nici cu descrierea practicilor sale comerciale de către Autoritate, nici cu analiza juridică din evaluarea preliminară întocmită de Autoritate. Cu toate acestea, pentru a satisface preocupările preliminare ale Autorității legate de concurență în ceea ce privește practicile comerciale menționate anterior, compania a propus o serie de angajamente în temeiul articolului 9 alineatul (1) din capitolul II al Protocolului 4 la Acordul privind Autoritatea de Supraveghere și Curtea.

Angajamentele prezentate sunt acordul de soluționare (din 24 august 2015) și acordul ulterior dintre Color Line și municipalitatea Sandefjord (din 7 septembrie 2015). Angajamentele prezentate de către Color Line și de către municipalitatea din Sandefjord sunt, prin urmare, aceleași.

Principalele elemente ale angajamentelor sunt următoarele:

Municipalitatea din Sandefjord acordă companiei Fjord Line dreptul de a opera servicii de transport cu feribotul în portul Sandefjord până la 31 decembrie 2025. Începând cu 1 ianuarie 2020, dreptul companiei Color Line de a opera servicii de transport cu feribotul în portul Sandefjord este condiționat de alocarea unui orar de navigare către Color Line, după cum se descrie mai jos.

Ca parte a punerii în aplicare a acordului, următorul plan de navigație se va aplica atât pentru Color line, cât și pentru Fjord Line, de la 1 octombrie 2015 până la 31 decembrie 2019:

Feribot Plecare Sosire Plecare Sosire Sandefjord Strömstad Strömstad Sandefjord Color Line 07:00 09:30 10:00 12:30 Fjord Line 08:30 11:00 12:00 14:30 Color Line 10:00 12:30 13:40 16:10 Color Line 13:30 16:00 17:00 19:30 Fjord Line 15:20 17:50 18:30 21:00 Color Line 1:00 19:30 20:00 22:30

Acest plan de navigație a înlocuit toate deciziile sau acordurile anterioare referitoare la orarul de navigare.

În ceea ce privește Color Line, orarul de navigare care i s-a alocat mai sus se aplică numai până la 31 decembrie 2019. Începând de la 1 ianuarie 2020, Color Line renunță la dreptul său la orarul de navigare alocat, prin tranzacție judiciară, în cadrul planului de navigație mai sus (2).

Pe de altă parte, Fjord Line are dreptul să își continue prestarea de servicii de transport în conformitate cu acest plan până la 31 decembrie 2025.

Până la sfârșitul zilei de 31 decembrie 2019, municipalitatea din Sandefjord alocă orarul de navigare exploatat de Color Line până la sfârșitul anului 2019, pentru perioada 1 ianuarie 2020-31 decembrie 2025. Această alocare se efectuează în conformitate cu legile și normele administrative aflate în vigoare la momentul respectiv. Alocarea acestor orare de navigare se face pe baza criteriilor stabilite de municipalitate și anunțate înainte de 1 martie 2016, termenul-limită pentru înscriere fiind 1 septembrie 2016. Aceste criterii protejează concurența fundamentală, egalitatea de tratament și cerințele privind nediscriminarea și se aplică atât părților existente, cât și celor noi.

Începând cu 1 ianuarie 2026, niciuna dintre cele două companii de transport maritim nu este autorizată să utilizeze portul Sandefjord pentru servicii de transport cu feribotul, în cazul în care municipalitatea Sandefjord dorește să utilizeze portul în alte scopuri. În cazul în care serviciile de transport cu feribotul din port vor trebui asigurate și după 31 decembrie 2025, municipalitatea stabilește criterii pentru alocarea orarului de navigare până la 31 decembrie 2024.

În ceea ce privește anunțarea criteriilor de atribuire (pentru perioada 2020-2025) a orarului de navigare operat în prezent de Color Line (3), municipalitatea afirmă că o companie maritimă căreia i se va aloca un orar de navigare pentru această perioadă, și care, pe baza acestei alocări, va pune în funcțiune o navă renovată în mod substanțial și special adaptată sau o navă nouă, va avea un drept de preemțiune pentru a reține acest orar de navigare pentru nava respectivă atât timp cât portul va fi menținut deschis pentru serviciile de transport cu feribotul, dar nu mai târziu de 31 decembrie 2030.

Angajamentele oferite sunt publicate integral în limba engleză pe site-ul internet al Autorității, la adresa:

www.eftasurv.int

4. Invitație de a prezenta comentarii

Autoritatea intenționează să adopte o decizie în temeiul articolului 9 din capitolul II al Protocolului 4 la SCA prin care angajamentele rezumate mai sus și publicate pe internet, pe site-ul Autorității, să devină obligatorii pentru Color Line.

În conformitate cu articolul 27 alineatul (4) din capitolul II al Protocolului 4 la SCA, Autoritatea invită părțile terțe interesate să își prezinte observațiile cu privire la angajamente. Aceste observații trebuie primite de către Autoritate în termen de cel mult o lună de la data publicării prezentei. De asemenea, părțile terțe interesate sunt invitate să prezinte o versiune neconfidențială a comentariilor lor, din care informațiile considerate a fi secrete de afaceri sau în alt mod confidențiale să fie eliminate și înlocuite, conform cerințelor, cu un rezumat neconfidențial sau cu mențiunea „secrete de afaceri” sau „confidențial”.

Răspunsurile și comentariile ar trebui, de preferință, să fie motivate și să prezinte faptele relevante. În cazul în care identificați vreo problemă privind orice aspect al angajamentelor propuse, Autoritatea vă invită să propuneți, de asemenea, o posibilă soluție.

Observațiile pot fi trimise Autorității, cu numărul de referință 76958 Color Line/Sandefjord Municipality, fie prin e-mail competition@eftasurv.int, fie prin poștă, la următoarea adresă:

EFTA Surveillance Authority Competition and State Aid Directorate Rue Belliard 35/Belliardstraat 35 1040 Bruxelles/Brussel BELGIQUE/BELGIË

(1) Fjord Line este o companie nou intrată pe piață, iar în această speță este reclamantul.

(2) A se vedea tranzacția judiciară din anexa 1, în care orarul de navigare al Color Line este indicat cu caractere albastre și verzi.

(3) Este vorba de orarul de navigare indicat cu linii albastre și verzi în cadrul planului de navigație din anexa 1 la tranzacția judiciară (orarul de navigare operat în prezent de Color Line).